S-4/2014

Mál þetta, sem dómtekið var 4. mars sl., er höfðað með ákæru lögreglustjórans á Eskifirði, dags. 10. janúar 2014, á hendur A-kk-þgf Þ-kk-þgf Þ-kk-þgf, [kt.], Bogaslóð 20, Höfn í Hornafirði,

„I.

Fyrir þjófnað, með því að hafa þann 10. júlí 2013 skömmu eftir miðnætti, á bænum Breiðabólstað 2 Gerði, Sveitarfélaginu Hornafirði, stolið, með bakfærslu af greiðslukortareikningi, (posa), Ferðaþjónustunnar Gerði, [kt.], kr. 500.000, en ákærði sló inn lykilorð “posans” og millifærði fjárhæðina beint yfir á greiðslukort nr. [...], í eigu [A], sem hann hafði fengið að láni. Á tímabilinu 10. til 12. júlí 2013 tók hann síðan peningana út af umræddu greiðslukorti með því að kaupa vörur og taka út reiðufé, í samtals 19 skipti, samtals kr. 507.532.

II.

Fyrir þjófnað, með því að hafa fyrri hluta júlí 2013, stolið rafsuðuvél af tegundinni Kemppi Minarc 150, serialnr. 1369902, að nývirði kr. 143.000, sem staðsett var á bænum Breiðabólstað 2 Gerði, Sveitarfélaginu Hornafirði. Lögreglan lagði hald á rafsuðuvélina á pósthúsinu á Höfn þann 1. ágúst 2013.“

Í ákæruskjali er háttsemi samkvæmt báðum ákæruliðum talin varða við 244. gr. almennra hegningarlaga nr. 19/1940 og er þess þar krafist að ákærði verði dæmdur til refsingar og til greiðslu alls sakarkostnaðar.

Í ákæru er tilgreind einkaréttarkrafa B en fyrir dómi tókst sátt um þá kröfu og kemur hún því ekki til umfjöllunar hér.

Um málavaxtalýsingu er skírskotað til ákæru. Ákærði játaði brot sín skýlaust fyrir dóminum eins og þeim er þar lýst. Var málið að því búnu þegar tekið til dóms samkvæmt 164. gr. laga nr. 88/2008 um meðferð sakamála, eftir að sækjanda og ákærða hafði gefist kostur á að tjá sig stuttlega um lagaatriði máls og ákvörðun viðurlaga.

Með játningu ákærða, sem samræmist gögnum málsins, telst sannað að hann hafi gerst sekur um þau þjófnaðarbrot sem lýst er í báðum liðum framangreindrar ákæru og sem þar eru rétt heimfærð til refsiákvæðis. Með háttsemi sinni hefur ákærði unnið sér til refsingar.

Ákærði er fæddur árið 1991 og á sér nokkurn sakaferil er hófst er hann var 16 ára gamall, en sakaferill hans fyrir 18 ára aldur hefur ekki áhrif við ákvörðun refsingar hans nú og verður ekki rakinn. Ákærði gekkst með viðurlagaákvörðun 15. júní 2011 undir sekt og sviptingu ökuréttar vegna ýmissa umferðarlagabrota og með viðurlagaákvörðun 28. júní 2012 undir sekt fyrir brot gegn umferðarlögum og lögum um ávana- og fíkniefni. Hinn 18. desember 2012 hlaut hann dóm fyrir þjófnað og var þá dæmdur í þriggja mánaða fangelsi, en fullnustu refsingarinnar var frestað skilorðsbundið í þrjú ár. Hinn 5. mars 2013 hlaut ákærði dóm fyrir brot gegn 231. gr. almennra hegningarlaga, en um hegningarauka var að ræða við fyrrnefndan dóm frá 18. desember og var ákærða ekki gerð frekari refsing. Hinn 26. júlí 2013 gekkst ákærði undir 34.000 króna sekt hjá lögreglustjóra og aftur undir samtals 96.000 króna sekt með tveimur sektargerðum hinn 3. mars 2014, vegna brota gegn fíkniefnalöggjöfinni.

Ákærði hefur með brotum sínum nú rofið skilorð fyrrgreinds dóms frá 18. desember 2012 og ber því að taka upp þann dóm og dæma um bæði málin í einu lagi, sbr. 60. gr. almennra hegningarlaga. Brot ákærða voru framin áður en hann gekkst undir sektargerðirnar frá 26. júlí 2013 og 3. mars 2014 og ber því að ákvarða refsingu hans með hliðsjón af 78. gr., auk 77. gr., sömu laga.

Við ákvörðun refsingar ákærða er til þess litið að andlag þjófnaðarbrota ákærða er umtalsvert að verðmæti, en hluti verðmætanna, þ. á m. rafsuðuvél, sbr. síðari lið ákæru þessa máls, komst til skila. Þá er til þess litið að ákærði hefur játað brot sín greiðlega og að eigin frumkvæði leitast við að bæta fyrir brot samkvæmt fyrri lið ákærunnar, en um einkaréttarkröfu vegna þess ákæruliðar tókst sátt fyrir dómi, eins og fyrr sagði.

Með hliðsjón af öllu framanrituðu, 2., 5. og 8. tl. 1. mgr. 70. gr., 60. gr., 77. gr. og 78. gr. almennra hegningarlaga, þykir refsing ákærða hæfilega ákveðin í einu lagi fangelsi í 5 mánuði. Vegna skilorðsrofa ákærða þykir ekki fært að fresta fullnustu refsingarinnar.

Enginn sakarkostnaður hlaust af málinu.

Dómur þessi er kveðinn upp af H-kvk-þgf B-kvk-þgf héraðsdómara í dómsal Héraðsdóms Austurlands að Lyngási 15, Egilsstöðum, klukkan 9:50 þriðjudaginn 1. apríl 2014.

Dómsorð:

Ákærði, E-kk-nf Þ-kk-nf Þ-kk-nf sæti fangelsi í 5 mánuði.

H-kvk-nf B-kvk-nf